Informatīvais ziņojums

**„Par ziņojumā “Par Ekonomiskās un monetārās savienības izveides pabeigšanu" ("Piecu prezidentu ziņojums") ietvertajām konceptuālajām nostādnēm Eiropas Savienības turpmākās attīstības jautājumos”**

Informatīvais ziņojums „Par ziņojumā “Par Ekonomiskās un monetārās savienības izveides pabeigšanu" ("Piecu prezidentu ziņojums") ietvertajām konceptuālajām nostādnēm Eiropas Savienības turpmākās attīstības jautājumos” ir materiāls, kas sagatavots Ministru kabineta locekļu informēšanai par 2015. gada 22. jūnijā publicēto ziņojumu “Par Ekonomiskās un monetārās savienības izveides pabeigšanu" ("Piecu prezidentu ziņojums"). Ziņojumu sagatavoja Eiropas Komisijas (EK) priekšsēdētājs Ž. K. Junkers ciešā sadarbībā ar Eiropadomes priekšsēdētāju D. Tusku, Eirogrupas priekšsēdētāju J. Deiselblūmu, Eiropas Centrālās bankas priekšsēdētāju M. Dragi un Eiropas Parlamenta priekšsēdētāju M. Šulcu. Ziņojums iekļauj virkni plānoto pasākumu, kuriem būtu jāstiprina eirozonas pārvaldība tuvākajā un vidējā termiņā, kā arī ilgtermiņā līdz 2025. gadam.

Tūlītējie pasākumi iekļauj tiesisko un institucionālo stiprināšanu četros virzienos: Ekonomiskās Savienības, Finanšu Savienības, Fiskālās savienības un Demokrātiskās atbildības, leģitimitātes un institucionālā spēcināšana. Tie iekļauj pasākumus, kas veicami laika posmā līdz 2017. gada 30. jūnijam. Ekonomiskās savienības labā šajā posmā ir jāveic Konkurētspējas pārvalžu (padomju) *(Competitiveness Authorities)* izveidošanu, makroekonomiskās sabalansētības procedūru un Eiropas semestra spēcināšanu, ar uzsvaru uz nodarbinātību un sociālajiem aspektiem. Finanšu Savienības veidošanā ir jāpabeidz Banku savienības izveide (SRF, ESM papildināšana, kopējā Noguldījumu garantiju shēma), Kapitāla tirgu savienības izveide un Eiropas sistēmiskā riska padomes *(European Systemic Risk Board)* spēcināšana. Fiskālās Savienības virzienā ir plānota Eiropas Fiskālās padomes izveidošana, kas neatkarīgi konsultētu par nacionālo budžetu un to izpildes ietekmi uz ES līmeni. Visbeidzot Demokrātiskās pārraudzības spēcināšanai iekļauj Eiropas semestra procesa sadalīšanu divos etapos un nacionālā līmeņa diskusiju spēcināšanu, tostarp lielākas parlamentārās iesaistes nodrošināšanu, eirogrupas vadības un ārējās pārstāvniecības spēcināšana.

Tālākie procesi tiks sadalīti divos posmos: 1. fāze no šī brīža apmēram 2 gadi risinās to, ko var izdarīt esošo līgumu ietvaros, uzlabojot un pilnībā ieviešot visus mehānismus un sekundāros tiesību aktus; 2. fāzē jau reformas ietu tālāk, izvērtējot papildus juridisku mehānismu nepieciešamību – protokoli, līguma grozījumi u.tml., tostarp eirozonas makroekonomiskās stabilizēšanas funkciju radīšana un konverģences procesa paradīšana par juridiski saistošu.

Uz šī dokumenta pamata ir notikušas diskusijas Ekonomikas un finanšu lietu padomē, kā arī atsevišķi bijušas sarunas Vispārējo lietu padomes un Nodarbinātības, sociālās politikas, veselības un patērētāju tiesību aizsardzības padomes sastāvos. 2015. gada 21. oktobrī Eiropas Komisija publicēja konkrētus dokumentus:

1. Eiropas Komisijas komunikāciju Eiropas Parlamentam, Padomei un Centrālajai bankai “Par soļiem Ekonomikas un Monetārās savienības pabeigšanā”;
2. Eiropas Komisijas komunikāciju Eiropas Parlamentam, Padomei un Centrālajai bankai “Par ceļa karti konsistentākai eirozonas pārstāvībai starptautiskā arēnā”;
3. Eiropas Komisijas lēmumu “Par neatkarīga padomdevēja Fiskālās padomes izveidošanu”;
4. Eiropas Komisijas rekomendāciju Padomes rekomendācijai par “Konkurētspējas padomju izveidošanu eirozonā”;
5. Eiropas Komisijas priekšlikums Padomes lēmumam, ar ko “Nosaka pasākumus ar mērķi progresīvi ieviest vienotu eirozonas pārstāvību Starptautiskajā Valūtas fondā”

Uz šo dokumentu pamata politiskā līmenī diskusijas norisinājās 10. novembra Ekonomikas un finanšu lietu padomē, kur dalībvalstis pauda visnotaļ līdzīgus viedokļus. Kopumā dalībvalstis uzskata, ka jāpievērš uzmanība esošo instrumentu un norunu ieviešanai. Uzsvars uz strukturālajām reformām un nepieciešamībai pēc tās veicinošiem pasākumiem - atbalsta Eiropas Semestra spēcināšanu un ekonomiskās pārvaldības instrumentu sakārtošanu, lai nodrošinātu skaidrākas, caurspīdīgākas un saprotamākas prasības dalībvalstīm. Attiecībā uz Nacionālo konkurētspējas pārvalžu veidošanu lielākā daļa dalībvalstu pauž savu skepsi un kritiku par šo iestāžu nepieciešamību, demokrātiskās leģitimitātes aspektu, negatīvas konkurences starp ES dalībvalstīm veicināšanas aspektu. Eiropas Komisija šobrīd šo saredz kā rekomendāciju. Eiropas Fiskālā padome ir kritizēta no dalībvalstu puses, jo tā netika izveidota kā pilnībā neatkarīga institūcija. Eiropas Komisija uzsver, ka Eiropas Fiskālās padomes centrālais uzdevums ir fiskālo noteikumu ievērošanas uzraudzīšana un sadarbība ar nacionālajām fiskālajām padomēm. EFP būšot neatkarīga un sastāvēs no pieciem atzītiem ekspertiem no akadēmiskā un privātā sektora. Arī attiecībā uz Eirozonas ārējo pārstāvību dalībvalstis ir piesardzīgas. Eiropas Komisija uzsver, ka līdz 2025. gadam jāvirzās tuvāk kopējai eirozonas reprezentācijai un vienlaicīgi jāstiprina koordinācija arī ar un starp ne-eirozonas valstīm, kamēr valstis, atbalstot labāku koordināciju, izteica bažas par esošo pārstāvības grupu izmaiņām.

Nākamās diskusijas politiskā līmenī par Piecu prezidentu ziņojumu ir plānotas 2015. gada 17.-18. decembra Eiropadomē.

Finanšu ministrs J.Reirs

02.12.2015. 12:31

649

K. Bukovskis

67095620, karlis.bukovskis@fm.gov.lv